En 17-årig mand blev natten til søndag anholdt og sigtet for at være i besiddelse af 0,6 gram kokain.

Den unge mand befandt sig på et diskotek i Jomfru Ane Gade i Aalborg. Ud over en bøde for at have narko på sig, så kan den 17-årige også se frem til at have en plet i straffeattesten. - Vi finder hver eneste weekend unge mennesker, der har stoffer på sig, og det er chokerende, at de ikke har forstået, at det har store og voldsomme konsekvenser for dem at tage narko og blive anholdt med narko på sig, lyder det fra vagtchefen hos Nordjyllands Politi.